标题：李仁
生平
李仁[1-2]生于贞观二十年（646年）/贞观十九年（645年），薨于景龙二年（708年）7月5日/神龙三年（707年)，享年62岁。《旧唐书》言其本名“仁”，因武则天赞语“儿，吾家千里驹”而更名“千里”；墓志言其表字“仁”。唐太宗李世民之孙，吴王恪之嫡长子，母不明。神龙三年（707年，时唐中宗主政），与节愍太子李重俊、大将军李多祚发动重俊之变，诛杀武三思、武崇训，又欲杀韦后，事败被害。唐隆元年（710年），唐睿宗为其平反。现有墓志一方，墓葬不明。
封“郁林郡王”→“成纪郡王”→“成王”
官至岳州别驾→使持节襄、庐二州诸军事二州刺史→许、卫二州刺史→左金吾卫大将军、广益二州大都督兼五府大使、上柱国。
王妃
李仁妃，慕容真如海，表字“淑”，生于永徽二年（651年），薨于开元十三年（726年）2月26日，享年75岁。为李仁流放时所娶，北燕皇族之后。现有墓志一方。
嗣子
李禧，生卒年不详。墓葬不详。封“天水郡王”。官至太仆少卿。
史书记载
《新唐书.太宗子列传》
……又封仁为郁林县侯。永昌元年，授襄州刺史。不知州事，后改名千里。天授后，历唐、庐、许、卫、蒲五州刺史。时皇室诸王有德望者，必见诛戮，惟千里褊躁无才，复数进献符瑞事，故则天朝竟免祸。长安三年，充岭南安抚讨击使，历迁右金吾将军。中兴初，进封成王，拜左金吾大将军，兼领益州大都督，又追赠其父为司空。三年，又领广州大都督、五府经略安抚大使。节愍太子诛武三思，千里与其子天水王禧率左右数十人斫右延明门，将杀三思党与宗楚客、纪处讷等。及太子兵败，千里与禧等坐诛，仍籍没其家，改姓蝮氏。睿宗即位，诏曰：“故左金吾卫大将军成王千里，保国安人，克成忠义，愿除凶丑，翻陷诛夷。永言沦没，良深痛悼。宜复旧班，用加新宠，可还旧官。”又令复姓。
《旧唐书.太宗诸子列传》
……四子，仁、玮、琨、璄并流岭表。显庆五年，追王郁林，为立庙，以河间王孝恭孙荣为郁林县侯以嗣。神龙初，赠司空，备礼改葬。光宅中，仁遇赦还，适会荣以罪斥，故得袭郁林县男，历岳州别驾，爵郡公。尝使江左，州人遗以金，拒不内。武后遣使者劳曰：“儿，吾家千里驹。”更名千里。自天授后，宗室贤者多株剪，唯千里诡躁不情，数进符瑞诸异物，得免。中宗反正，改王成纪。未几，进王成。节愍太子诛武三思，千里与其子天水王禧率数十人斩右延明门以入。太子败，诛死，籍其家，改氏“蝮”。睿宗立，诏还氏及官爵。
《全唐文》 
○赐成王千里衣物敕[3]
昼巡周卫，夜惊岩廊，既曰爪牙，实称心腹。左金吾卫大将军成王千里，声高沛献，德迈二南。以磐石之崇班，当执金之重寄。察奸无对，讨猾若神。固以威动千庐，勤宣五校。近者衙仗之内，辄有诈伪之人。曾不斯须，遽令擒获。能官之目，久已驰芳，称职之名，从兹著号。可赐衣一副，兼赐物一百段。
○成王千里还旧官制[4] 
地有二南，载怀敦睦；罪非七国，奄隔休明。故左金吾卫大将军兼益州都督上柱国成王千里，懿亲贤德，高才重器，强力干事，独冠等伦。保国乂人，克成忠义；愿除凶丑，翻陷诛夷。永言沦没，良深痛悼，俾复旧班，用加新宠。可还旧官。
《朝野佥载》
成王千里（李仁）使岭南，取大蛇八九尺，以绳缚口，横于门限之下。州县参谒者，呼令入门，但知直视，无复瞻仰，踏蛇而惊，惶惧僵仆，被蛇绕数匝。良久解之，以为戏笑。又取龟及鳖，令人脱衣，纵龟等啮其体，终不肯放，死而后已。其人酸痛号呼，不可复言。王与姬妾共看，以为玩乐。然后以竹刺龟等口，遂啮竹而放人；艾灸鳖背，灸痛而放口。人被试者皆失魂至死，不平复矣。朔方总管张仁亶好杀。时有突厥投化，亶乃作檄文骂默啜，言词甚不逊。书其腹背，凿其肌肤，涅之以墨，炙之以火，不胜楚痛，日夜作虫鸟鸣。然后送与默啜，识字者宣讫，脔而杀之。匈奴怨望，不敢降。
天后中，成王千里（李仁）将一虎子来宫中养，损一宫人，遂令生饿数日而死。天后令葬之，其上起塔，设千人供，勒碑号为“虎塔”。至今犹在。 
《大唐故左金吾卫大将军广益二州大都督上柱国成王墓志铭并序》 
王讳千里，字仁，陇西成纪人也。神尧皇帝之曾孙，高宗天皇之犹子；实长吴嗣，别封郁林。尔乃导灵源于圣仙，格神功于天地。彤弓旅矢，受言藏之；青社白茅，宠章纷若。固已图分石室，事郁金板矣。王总气冲和，资灵峻极，黼黻言行，鸾龙符彩。年在总角，职委荒隅；亟环星纪，载康夷落。终能礼蟠于地，声闻于天，中朝嘉焉，征为岳州别驾。伯舆应海岱之召，子春受荆河之辟；昔唯人表，今特宗英；黑帻既临，彤襜无协，俄而高宗晏驾，太后循机，天子居房陵之宫，奸臣纵昆山之火。王隐若敌国，虑深属垣，畏涂叱驭，焦原跟趾。怀社稷之良策，挫风云之逸气；通变不羁，轮辕适用，乃授使持节襄、庐二州诸军事二州刺史。沉碑著绩，捧檄征才，汉池凝化，江浔偃德。累迁许、卫二州刺史。入夷仪而按部，临浚水而凭轼。韩崇之缉化，卫文之和人，不之能尚。初，孝和之在桐宫也且廿年，鼎命将迁者数矣。王稍见亲近，永怀兴复；献纳之际，恳至尤深。丕业之未沦，繄王是赖。终能协谋宰辅，升闻禁掖，开鹤錀之严扃，展龙楼之旧礼。鬼神勋植，于是获安，改牧蒲坂，用加恒授。长安晚岁，孽竖弄权，阴兴纂夺之心，将肆虔刘之虐。王传会平勃，竟兴明命，圣期千载，功业一匡。大建土宇，为唐室辅；允膺典册，光启于成。仍授左金吾卫大将军、兼广益二州大都督兼五府大使，上柱国，王如故。若乃金吾戒道，玉节临藩，洒时雨于西蜀，播仁风于南海。统兼要害，秩冠戎竟，夤亮一人，声华万里。呜呼！履霜有渐，赴火不息，汉戚崇奢，曲阳增怒，晋人言反，庚氏犹存。武三思因后族之亲，叨天人之位，罪浮于梁冀，谋深于霍禹，忠良钤口，道路以目。王志协青宫，精贯白日，虑彼鸩毒，斩兹枭镜。而萧墙伺隙，椒掖回天，翻闻戾园之祸，更甚长沙之酷。神龙四年七月五日遇害，春秋六十有二。呜呼哀哉！唯王位兼文武，器隆栋干，鹏激谈津，猨吟射圃。驾驷马而激藻，入三雍而献乐。全于危难之际，非为身也；赴于宗稷之急，由安上也。存非苟合，故昌运以之兴；勇非虚殉，故逆节由其沮。允所谓立功立事，远而不朽者欤？皇上入纂绝业，芟荑丑正，体国经野，庸勋昨亲，制复旧班，用加新宠，仍使膳部郎中李敏监护丧事。荣哀所加，幽明知感。以大唐景云元年岁次庚戌十□月戊申廿五日壬申，葬于京兆郡之铜人原，礼也。孙瓘，业绪文昭，慕深王父，易苴经于锦带，备刍灵于黼翣。凄凄薤路，先掩润于朝曦；膴膴荼原，永埋芬于厚穸。旌节仍旧，忠贞不泯；俾甄实录，用纪泉庭。铭曰： 赫赫宗凉，巍巍巨唐；资英诞秀，烛代辉梁。象贤吴国，镇俗蛮方；别乘伊赖，分符允臧。夷庚复辟，司隶归章；寄深中尉，锡重南阳。后戚方侈，天衢未康；权倾吕禄，势溢梁商。誓旅诛逆，提戈耀芒；白沙流衅，青纸贻殃。帝猷玄感，宝历重光；棣萼增戚，芝泥考祥。宠优麟□，礼备龙慌；澻接银海，川临玉潢。铭开见日，气静冤霜；未集玄燕，先悲白杨。图芳琬琰，以助旗常。
《大唐故成王妃慕容氏（真如海）墓志铭并序 》
妃讳真如海，字淑，赵郡象城人也。开国建候，晋有河山之锡；徂南自北，燕为赵魏之雄。固以动贤弈世，礼乐载德。启迪后昆，寅亮当代。公候必复，蝉绂增晖矣。父，皇朝十二卫大将军。威总五戎，早拜登坛之宠；赠加八座，终光曳履之荣。义薄时谣，声溢拜央。是以德流后胤，庆属阴明。夫人则府君之季女也。兰资明秀，蕙性柔婉。生而知礼，动必合仪。修组训而识训，奉箴图而先觉。往属皇运中圮，亲贤路塞，贾生投 ，屡有长沙之悲，赵王即虏，非房陵之恨。王以谪居荒隅，空伤赋鸟。妃以族行炎海，遂讬乘龙。荔浦来归，桂宫成兆。有符天赞，终庆宜家。德我齐姜，早识四方之志；叶彼秦偶，复见三从之仪。中兴昌历，天飞在御。成王则磐石崇贵，元妃乃衡珈赐册。暮雨朝云，不接荆台之梦；流风回雪，宁追洛水之游。宜家以螽斯成咏，主馈以鹊巢是德，岂谓母后干政，爱子弄兵。王总钤韬，朝疑逆顺。萧墙飞祸，崐玉同焚。曲池即平，高台又倾。梁园竹林，尽染南湘之泪；小山桂树，空照西园之月。誓柏为志，方咏恭姜之诗；徒宅垂仁，终成孟宗之德。礼光女则，行满宗华。苍苍不仁，贤淑委世。开元十三年二月二十六日，寝疾于洛阳劝善里私第，春秋七十有五。夫人窈窕之美，禀自河洲。娴和之仪，播于琴瑟。采苹兴咏，每从南涧之滨；训子为文，自有东征之赋，肃雍以四德无替，浣濯而六行兼修闺阁，义同娣姒。孤桐半死，初崩杞妇之城；双剑同沉，终启滕公之室。开元十四年十一月二十八日，合葬于京兆同人原，礼也。嫡孙郕国公浚等，哀靋集蓼，孝过毁棘，怨凯风之徒攀，忽寒泉而冈极。玄兆斯安，荒郊岁残。白日兮山门晦，青 凝兮多龚夜寒，庶勒铭於幽础，播秋菊与春兰。
又相王、卫王重俊、成王千里宅，遣卫士宿卫，环其所居，十步置一仗舍，持兵巡徼，同于宫禁。